Treindrywers se skorsing opgeskortArgieffoto Die Passasierspooragentskap van Suid-Afrika (Prasa) het Dinsdag gesê die skorsing van treindrywers en metrobeamptes van die vakbond Untu, wat geweier het om onder onveilige toestande te werk, is met onmiddellike effek opgeskort. Prasa het gesê ŉ ooreenkoms is bereik en geen dissiplinêre stappe sal gedoen word teen die werkers nie. “Cromet Molepo, waarnemende uitvoerende groepshoof, was ook in gesprek met Untu om die pad vorentoe te bespreek om stabiliteit in die passasierspoordiens in die Wes-Kaap te verseker. Hierdie gesprek duur Donderdag, 21 Desember, voort in Johannesburg,” het Prasa in ŉ verklaring gesê. Steve Harris, algemene sekretaris van Untu, het gesê in die lig van dié gebeure en Prasa se samewerking om te voldoen aan Untu se eise, sal die vakbond nie voortgaan met ŉ staking nie. Untu het ŉ dispuut verklaar nadat Prasa verskeie treindrywers en metrobeamptes geskors het wat geweier het om op die berugte gevaarlike sentrale lyn tussen Khayelitsha en Kaapstad te werk, maar hulle het hulself beskikbaar gemaak vir diens op ander roetes.